**IZVJEŠTAJ O SPROVEDENIM KONSULTACIJAMA**

**SA ZAINTERESOVANIM NEVLADINIM ORGANIZACIJAMA**

**o Nacrtu sektorske analize za utvrđivanje predloga prioritetnih oblasti od javnog interesa i potrebnih sredstava za finansiranje projekata i programa nevladinih organizacija iz Budžeta Crne Gore u 2023. godini**

Ministarstvo kulture i medija, u skladu sa članom 12 Uredbe o izboru predstavnika nevladinih organizacija u radna tijela organa državne uprave i sprovođenju javne rasprave u pripremi zakona i strategija („Službeni list Crne Gore“, broj 41/18), a u vezi sa članom 32a stav 2 Zakona o nevladinim organizacijama („Službeni list Crne Gore“, br. 39/11 i 37/17), dana 9. avgusta 2022. godine, objavilo je Javni poziv zainteresovanim nevladinim organizacijama koje djeluju u oblastima umjetnosti i kulture, za konsultacije u cilju sačinjavanja Sektorske analize za utvrđivanje predloga prioritetnih oblasti od javnog interesa i potrebnih sredstava za finansiranje projekata i programa nevladinih organizacija iz Budžeta Crne Gore u 2023. godini.

Konsultacije su podrazumijevale davanje predloga, sugestija i komentara na Nacrt sektorske analize, u pisanom obliku na adresu Ministarstva: Njegoševa 83, 81250 Cetinje, ili u elektronskom obliku na adresu: [sektorska.analiza@mku.gov.me](mailto:sektorska.analiza@mku.gov.me). Rok za konsultacije trajao je 15 dana, zaključno s 24. avgustom 2022. godine.

Javni poziv objavljen je na službenoj internet stranici Ministarstva kulture i medija, a dodatno je promovisan na društvenim mrežama Ministarstva: Facebook, Instagram i Twitter. Takođe, Javni poziv je dostavljen Udruženju folklornih ansambala kako bi bio distribuiran široj mreži kulturno-umjetničkih društava.

**PREGLED UČESNIKA KONSULTACIJA**

U javnim konsultacijama, u predviđenom roku, učestvovale su sljedeće nevladine organizacije:

* Udruženje folklornih ansambala Crne Gore, Podgorica
* Centar za izučavanje i revitalizaciju tradicionalnih igara i pjesama – CIRTIP, Kolašin

**PREGLED DOBIJENIH PREDLOGA, SUGESTIJA I KOMENTARA I STAV MINISTARSTVA**

**Udruženje folklornih ansambala Crne Gore, Podgorica**

1. *Kompletan tekst Nacrta sektorske analize je ocjenjen kao izuzetno kvalitetan i veliki iskorak za napredak kulturno-umjetničkog stvaralaštva u Crnoj Gori, te kvalitetnije i određenije pozicioniranje folklora (i samih ansambala, kao nosilaca i promotera tradicionalnih crnogorskih kulturnih osobenosti i razvoja amaterizma) kao javnog interesa u kulturi. Iskreno se nadamo da ćemo zajednički, a u saradnji sa strukom prije svega, pronaći pravi put i postaviti temelje zdravog razvoja nacionalnog plesno-muzičkog i običajnog nasljeđa.*

Zahvaljujemo na visokoj ocjeni kvaliteta dokumenta i takođe izražavamo nadu da će ovogodišnja Sektorska analiza, odnosno budući Javni konkurs doprinijeti razvoju amaterskog kulturno-umjetničkog stvaralaštva i očuvanju nematerijalne kulturne baštine.

2. *Korigovati naziv javnog konkursa, tako da naziv bude „Kultura spaja: od amatera KA profesionalcu“, a ne kao što je predloženo „DO profesionalca“.*

Još jedan učesnik konsultacija (NVO CIRTIP) dao je komentar povodom naziva konkursa, iznoseći stav da nemaju svi amateri želju, a ni obavezu da postanu profesionalci. Uzevši u obzir navedeno, ocjenjuje se da je optimalno zadržavanje predloženog naziva.

3. *Zbog konstantnih poskupljenja u svim djelatnostima predlažemo povećanje ukupno predviđenog budžeta sa 360.000 na 450.000 eura, a da najniži iznos koji je moguće ostvariti na konkursu bude 4.000 eura, a najviši 35.000 (za ansamble), odnosno 50.000 (za Udruženja u folkloru).*

*Zbog evidentne činjenice da je folklor izuzetno skupa djelatnost, predlažemo da se od ovog iznosa 250.000 predvidi za projekte folklora: folklornih ansambala/KUD-ova (onih koji su NVO), a da se ostatak od 200.000 raspodjeli na muziku i pozorište i scensku umjetnost.*

*Takođe, predlažemo da se od pomenutih 250.000 eura do 150.000 eura opredjeli na Udruženja u folkloru (Udruženje folklornih ansambala Crne Gore i NS CIOFF CG). Pomenuta Udruženja bi sredstva morala upotrebiti namjenski i to:*

*1. UFA CG (Smotre folklornih ansamabala Crne Gore, Naučno-istraživački projekti folklora Crne Gore (terenska istraživanja, štampanje naučnih radova), Edukacija rukovodilaca, Stručni seminari, Organizacije okruglih stolova i konferencija).*

*2. NS CIOFF CG (Finansijska i strateška pomoć u organizaciji Međunarodnih festivala folklora u Crnoj Gori- koji su pod znakom CIOFF).*

*Preostalih 100.000 eura predlažemo da se rasporedi na projekte folklornih ansamabala/KUD-ova iz svih predloženih prihvatljivih aktivnosti.*

Povećanje sveukupne sume zbog opšteg poskupljenja je prihvatljivo, isto kao i povećanje gornjeg limita budžeta projekta na 35.000 €, ali iz istog razloga nije opravdano smanjivanje minimalnog iznosa projekta, koji mora biti dovoljan da generiše vidljive rezultate.

Preraspodjela sredstava na predloženi način nije ocijenjena cjelishodnom, naročito što i druge oblasti, prvenstveno pozorište, predstavlja „skupu“ djelatnost. Takođe, smotre folklornih ansambala, festivali folklora i slični tipovi projekata nijesu rezervisani isključivo za udruženja folklornih ansambala, već ih mogu organizovati i pojedinačna kulturno-umjetnička društva, samostalno ili u partnerstvu.

Ipak, buduća Komisija će razmotriti mogućnost da se jedan dio sredstava raspodijeli organizacijama za realizaciju projekata manje vrijednosti, a drugi dio za projekte veće vrijednosti.

4. *Predlažemo da se u bodovanju projekta obavezno uzimaju rezultati i postignuća u podsljednjih 10 godina (maksimalno), a ne rezultati i uspijesi koje su postigli ansambli prije 30, 40 i više godina, jer oni ni u kom slučaju ne pokazuju trenutni rad, kvalitet i pravu sliku ansambla. Takođe, jedan od kriterijuma predlažemo da bude naučno-istraživački rad u ansamblu, prezentacija tradicije svog kraja (misli se na lokalnu tradiciju grada, oblasti) na domaćoj i međunarodnoj sceni, učešće osjetljivih grupa u radu ansambla, kao i uslovi za rad (prostorije za rad, garderobu, finansiranje i sl.) i kapacitet organizacije da realizuje predloženi projekat.*

Zakonom o nevladinim organizacijama (član 32d) propisano je da se raspodjela sredstava vrši na osnovu četiri kriterijuma, dok se bodovanje projekata vrši prema konkretnim mjerilima (ukupno 16) definisanim u okviru navedenih kriterijuma, a na osnovu Uredbe o finansiranju projekata i programa nevladinih organizacija u oblastima od javnog interesa („Službeni list Crne Gore“, broj 13/18).

**Centar za izučavanje i revitalizaciju tradicionalnih igara i pjesama – CIRTIP, Kolašin**

1. *Terminološki problem „folklora“: zvanična institucija ne bi trebalo da koristi tako uopštene termine koji mogu izazvati problem u nekom budućem periodu u komunikaciji, kao i odavno napuštenu terminologiju u struci. Žargonski se kod nas „folklorom“ nazivaju tradicionalni plesovi (igre) u koreografisanom obliku, što je zapravo „folklorizam“ ili scenska primjena / adaptacija. Folklor se ne može igrati.*

U Sektorskoj analizi termin „folklor“ korišćen je kao opšteprihvaćeni izraz za narodne, odnosno tradicionalne igre i pjesme, bez pretenzija za ulaženje u naučne interpretacije, a kako bi se jednom riječju objedinilo djelovanje aktera amaterskog stvaralaštva, koji već i u svom nazivu sadrže odrednicu „folklorni“ ansambli. Uzevši u obzir citiranu sugestiju, u Sektorskoj analizi je precizirano da se folklor odnosi na tradicionalne plesove/igre i pjesme.

2. *Problem uopštavanja – nije zadovoljavajuće uopštiti repertoare ansambala jer se oni drastično razlikuju u smislu izvođačkog kvaliteta i repertoara.*

*Naime, ansambli uglavnom nastupaju uz plejbek „sumnjivog“ kvaliteta, sa instrumentima koji nijesu „narodni“, tj. tradicionalni – te se javnost dovodi u zabludu takvim izvođenjima koje se normiraju kao „čuvanje tradicije“. Praktično: postava koja je na sceni ne može izvesti ono što je na audio zapisu što je tipičan primjer, najblaže rečeno, prevare. Naravno, ovdje se ne dovode u pitanje umjetničke obrade modernim stilovima, već sam kvalitet i jasna odrednica da to ne nije „tradicija“ i „izvornost“ (prema definiciji navedenoj u citatu iz Zakona) crnogorskog naroda u smislu naslijeđene tradicije (izvođene u nošnji). Kategorisanje nivoa stilizacije tradicionalnih plesova („narodnih igara“) koje može biti polazna osnova, a koje predlažemo jeste: prerada, obrada i kompozicija (dr Vesna Bajić Stojiljković).*

Sektorska analiza je dokument koji predstavlja osnov za utvrđivanje prioritetnih oblasti i potrebnih sredstava za finansiranje projekata i programa NVO iz državnog budžeta, odnosno za pripremu javnog konkursa. U tom kontekstu, kategorisanje nivoa stilizacije tradicionalnih plesova s aspekta repertoara i izvođačkog kvaliteta, kao i detaljnija stručna elaboracija, prevazilaze potrebe ovog dokumenta.

3. *Komisije za dodjelu sredstava – problematika*

*Predlažemo da se na sledećim konkursima obavezno nakon odluka objave imena članova komisija i ocjene svih projekata, kako bismo imali uvid u sve što nije dobro napisano i otklonili moguće sumnje u nepotizam i netransaprentan rad. Dalje, smatramo da bi trebalo da u svakoj komisiji bude makar jedan muzičar, a ne da se dešava da likovni umjetnici (uz sve uvažavanje) daju presudne ocjene za nešto što se tiče muzike, naročito one sa etno-predznakom koja nema iste odlike kao savremena muzika. Takođe, ukoliko je tačna informacija da se komisije mijenjaju sa novim ministrima iako je konkurs u toku, smatramo da ni to nije dobra praksa i da dovodi do kašnjenja i pretpostavki mogućih nepravilnosti u radu. Kod mogućih konkursa namijenjenih KUD-ovima posebno bi trebalo obratiti pažnju da u komisijama ne budu bivši ili sadašnji članovi KUD-ova i njihovih uprava.*

Odluka o raspodjeli sredstava sadrži imena svih članova Komisije, a Zakonom o nevladinim organizacijama (član 32b) propisan je sastav Komisije. Naime, Komisiju čine predsjednik i dva člana, od kojih su predsjednik i jedan član državni službenici u ministarstvu, a drugi član predstavnik nevladinih organizacija koji se bira na osnovu javnog poziva. Istim članom propisano je da predstavnik NVO ne može učestvovati u odlučivanju o projektnoj prijavi koju je podnijela NVO koja ga je predložila za člana Komisije.

Što se tiče ocjena projekata, javno se objavljuje rang lista koja sadrži konačan broj bodova svih projekata, a aplikanti su slobodni da zatraže uvid u bodovnu listu sopstvenog projekta koja sadrži ocjene po svim mjerilima i obrazloženja dodijeljnih bodova.

*4. Problem kašnjenja objave rezultata konkursa – Ovoj temi nije potrebna neka posebna analiza. Potrebno je da Ministarstvo shvati da neko udruženje planira rad na osnovu apliciranja na konkurse. Niko se ne obazire na naš trud oko pisanja projekata kada se konkursi, jednostavno, ponište, ili se zvanično niko ne oglašava tim povodom.*

Zakon o nevladinim organizacijama ne propisuje rok za donošenje Odluke o raspodjeli sredstava, iako to nije opravdanje za predugo trajanje kompletnog postupka. Zapravo, procedura sprovođenja javnog konkursa je veoma kompleksna i obuhvata: administrativno-tehničku provjeru prijava podnijetih na konkurs (u oblasti kulture prosječno 180 godišnje) koju obavlja komisija, zatim bodovanje projektnih predloga (prosječno oko 100) koje vrše nezavisni procjenjivači, a nakon toga i poslove komisije na sačinjavanju rang liste, revidiranju budžeta i donošenju odluke.

Pored navedenog, dvostruka reorganizacija državne uprave i administrativni poslovi oko ukidanja ranijih i osnivanja novih ministarstava dodatno su usporili proces, najprije samog objavljivanja javnog konkursa iz 2021. godine, a potom i njegove realizacije.

5. *Nejasni podaci o razlici ansambala koji su NVU od onih pri Centrima kulture – (...) Očigledno da se podaci iz ankete ne poklapaju sa onim što se dešava u realnosti. (...)*

*Što se tiče konstatacije o „orkestrima“ i potrebe za njima, to je problem onih ansambala koji izvode obrađene crnogorske plesove, dok tzv. „izvorni“ ansambli nemaju taj problem jer im orkestar nije ni potreban (za crnogorske plesove) osim ako izvode pojedine plesove manjina ili dio plesne prakse primorja. Stiče se utisak da Ministarstvo ne smatra „izvorne“ ansamble dovoljno atraktivnim iako je poznato da je to najteži vid scenskog izvođenja i duboko ukorijenjen u crnogorskom nasljeđu i baš oni predstavljaju „etno-osobenosti“ navedene prethodno u Zakonu. Ponavljamo: ne osporavamo ni obrade u savremenom obliku sve dok one zadovoljavaju minimum izvođačkih kriterijuma. Potcjenjivanje „izvornosti“ je, dakle, očigledno.*

U istraživanju UFACG, kao i u Sektorskoj analizi koja se poziva na pomenuto istraživanje, ukazano je na prepreke s kojima su se suočavali realizatori, a među kojima su nepovjerenje, nespremnost za saradnju i neažurnost pojedinih ispitanika. Ipak, dobijeni podaci ilustruju stanje u ovom sektoru, koje je na nezadovoljavajućem nivou.

U fokusu Sektorske analize su organizacije koje se osnivaju kao nevladine, budući da na predmetni javni konkurs mogu aplicirati isključivo nevladine organizacije.

Ministarstvo niti favorizuje niti potcjenjuje pojedine ansamble, već isključivo prepoznaje potrebu poboljšanja sveukupnog stanja u oblasti amaterskog stvaralaštva.

6. *Ideja Javnog konkursa pod nazivom „Kultura spaja: od amatera do profesionalaca“ – Pozitivna je stvar što se planira ovakav konkurs, ali možda naziv nije baš dobro odabran. Nemaju svi amateri želju a ni obavezu da postanu profesionalci, te predlažemo promjenu naziva konkursa i ojačavanje amaterskog rada. Potrebno je podsticati amaterizam, naročito u malim sredinama. Takođe, saglasni smo da se kontroliše realizacija projekata, naročito na sjeveru zemlje, kada nam gostuju umjetnici koji ne privuku ni trećinu sale i njihov uticaj na „kulturu sjevera“ je minoran. Pojave se, odrade tzv. „tezgu“ i odu. Predlažemo da se uvede obavezno snimanje gostovanja, daju podaci o broju publike i sl.*

Primarni cilj konkursa je svakako razvoj amaterskog kulturno-umjetničkog stvaralaštva. Naziv konkursa nije definisan tako da ukazuje na težnju amatera da postanu profesionalci, nego na povezivanje amatera i profesionalaca, naročito s aspekta unapređenja amaterskog djelovanja u kulturi, kako bi se preduprijedio laicizam.

U Sektorskoj analizi, publika je prepoznata kao ciljna grupa, a posjećenost kulturnih sadržaja finansiranih putem konkursa koja podrazumijeva podatke o broju publike definisana je kao jedan od konkretnih mjerljivih pokazatelja doprinosa projekata NVO sektora, dok je kao izvor verifikacije, između ostalog, predviđen audio i video materijal.

Ostali komentari, predlozi i sugestije NVO CIRTIP ne odnose se na Sektorsku analizu, niti na budući Javni konkurs namijenjen NVO sektoru, pa se stoga ne nalaze u predmetnom izvještaju. Zahvaljujemo CIRTIP-u na ulaganju dodatnog napora i dostavljanju konstruktivnih predloga u cilju unapređenja rada, koji će svakako biti uzeti u razmatranje.

Izvještaj će biti dostavljen učesnicima konsultacija i objavljen na sajtu Ministarstva kulture i medija i portalu e-uprave.

Broj: 13-056/22-203/4

Cetinje, 8. septembar 2022. godine

Radni tim za pripremu

Sektorske analize Ministarstva kulture i medija